Magas termésátlagot hozott a búza Zalában
Az aszályos, változékony időjárás sem befolyásolta Zalában, hogy kiemelkedően magas termésátlagot hozzon a búza. A szántőföldi növények termésmennyisége az átlagnak megfelelően alakult.
Megyénkben csaknem 25 ezer hektáron arattak őszi búzát.

– Az idén hektáronként átlagosan 6,3 tonna búzát arattak, míg a tavalyi átlaghozam 6,1 tonna volt. Sajnos a learatott mennyiség mindössze 30-40 százaléka étkezési minőségű. A kalászos gabonát 35 448 hektáron aratták le. A 6500 hektáros őszi árpa hektáronkénti átlaghozama 5,3 tonna, az 1500 hektáron termesztett tavaszi árpáé 5,6 tonna volt. A zalai gazdák kisebb területen zabot, rozst és tritikálét is arattak – tájékoztatott Sabján Krisztián, a Nemzeti Agrárgazdasági Kamara megyei elnöke.

Ha a búza minősége gyengébb, akkor a malmoknak nehezebb összeszedniük a lisztnekvalót, ezáltal újabb lisztáremelést várható, míg a takarmánybúza ára olcsóbb lehet a piaci elemzők szerint. Sabján Krisztián a nyáron betakarított szántóföldi növények termésátlagáról elmondta: a sokéves átlagnak megfelelően alakult, repcéből viszont kevesebb termett, mint a korábbi években.

A közel 15 ezer hektárnyi repceföldön átlagosan 2,3 tonna termést takarítottak be, 0,9 tonnával kevesebbet, mint az elmúlt évben. A gazdálkodók az időjáráshoz igazítják munkáikat, a sok csapadék ellenére sikerült tartaniuk az aratási ütemtervet. A szalmabetakarítás szinte teljesen befejeződött, és a tarlóhántásokkal is jól haladnak. Akik a területalapú támogatások feltételeként megszabott zöldítést ökológiai másodvetéssel szeretnék teljesíteni, már elkezdték a vetéseket. A Zalában 8800 hektáron termesztett napraforgó betakarítása várhatóan szeptember közepén kezdődik. A becslés szerint hektáronként 3 tonna termésre számítanak. Kukoricát 27 700 hektáron vetettek a zalai gazdálkodók, akik bizakodnak, hogy átlagos vagy egy kicsivel átlag feletti lesz a terméshozam. A kukorica tavalyi átlagtermése 8,67 tonna volt hektáronként.

Fotó: illusztráció/Pixabay.com
kukorica Sabján Krisztián búza gazdaság